కొలగాని శ్రీనివాస్

కొలగాని శ్రీనివాస్ తెలంగాణ రాష్ట్రానికి చెందిన రాజకీయ నాయకుడు. ఆయన 2026 ఫిబ్రవరి 16న కరీంనగర్ మేయర్‌గా భాద్యతలు చేపట్టాడు.
జననం, విద్యాభాస్యం 
కొలగాని శ్రీనివాస్ తెలంగాణ రాష్ట్రం, కరీంనగర్ జిల్లా, కరీంనగర్‌ రైల్వే స్టేషన్‌ సమీపంలోని తీగలగుట్టపల్లిలో జూన్ 1989లో జన్మించాడు. ఆయన ఎంబీఏ, మాస్టర్ ఆఫ్ సోషల్ వర్క్ లలో పోస్ట్ గ్రాడ్యుయేట్ డిగ్రీలను పూర్తి చేశాడు.

కొలగాని శ్రీనివాస్ విద్యార్ధి దశ నుండే రాజకీయాల పట్ల ఆసక్తితో 2005 నుండి 2007 వరకు అఖిల భారతీయ విద్యార్ధి పరిషత్‌లో పని చేసి విద్యార్ధుల సమస్యలపై పోరాడాడు. ఆయన 2007 నుండి 2009 వరకు భారతీయ జనతా యువ మోర్చాలో పని చేసి యువజన పోరాటాల్లో పాలు పంచుకున్నాడు. శ్రీనివాస్ 2007 నుండి 2009 వరకు ఎన్ఎస్ఎస్ వలంటీర్‌గా పనిచేసి 2010లో కాకతీయ విశ్వవిద్యాలయం నుండి ఉత్తమ వలంటీర్ అవార్డును అందుకున్నాడు. ఆయన నేషనల్ యూత్ ప్రాజెక్టు చేరి దేశ సేవకు అంకితం కావాలని భావించి 2009లో అసోంలో జరిగిన నేషనల్ ఇంటిగ్రేషన్ అండ్ పీస్ క్యాంప్ కు హాజరయ్యాడు. లక్షద్వీప్, బెంగళూరు, ఉత్తరప్రదేశ్, రాజస్తాన్, ఉత్తరాఖండ్, అండమాన్ నికోబార్ హర్యానాలలో నిర్వహించిన అనేక జాతీయ స్థాయి శిబిరాల్లో పాల్గొన్నాడు. ఆయన 2009 నుండి 2013లో ఏక్తా పరిషత్ కార్యక్రమాల్లో పాల్గొని ఆదివాసీల హక్కుల కోసం పోరాటం చేశాడు. ఆయన సామజిక రంగాలలో చేసిన సేవలకుగాను 2005లో భాయీజీ సేవా పురస్కార్ (ఎన్ వైపి),  2010లో ఎన్ఎస్ఎస్ ఉత్తమ వలంటీర్, 2021 – కరోనా కాలంలో అందించిన సేవలకుగాను కేంద్ర మంత్రి మనోహర్ లాల్ ఖట్టర్ చేతుల మీదుగా ‘రక్షక్ అవార్డు’లను అందుకున్నాడు.

రాజకీయ జీవితం 
కొలగాని శ్రీనివాస్ 2014 నుండి 2019 వరకు బీజేపీ మండల ప్రధాన కార్యదర్శిగా పని చేసి 2020లో కరీంనగర్ మున్సిపల్ కార్పొరేషన్ ఎన్నికల్లో 1వ డివిజన్ నుండి బీజేపీ అభ్యర్థిగా పోటీ చేసి కార్పొరేటర్‌గా ఎన్నికైయ్యాడు. ఆయన 2021లో కరోనా వ్యాక్సిన్ జిల్లా కన్వీనర్‌గా, 2023 నుండి 2024 వరకు కరీంనగర్ టౌన్-1 కన్వీనర్‌గా,  2024లో NIFFA రాష్ట్ర ప్రధాన కార్యదర్శిగా, 2025లో బీజేపీ చొప్పదండి మండల సర్పంచ్ ఎన్నికల ఇన్‌చార్జ్‌గా పని చేశాడు. ఆయన 2026 కరీంనగర్ మున్సిపల్ కార్పొరేషన్ ఎన్నికల్లో 2వ డివిజన్ నుండి బీజేపీ అభ్యర్థిగా పోటీ చేసి వరుసగా రెండవసారి కార్పొరేటర్‌గా గెలిచి 2026 ఫిబ్రవరి 16న కరీంనగర్ మేయర్‌గా భాద్యతలు చేపట్టాడు.

మూలాలు

వర్గం:కరీంనగర్ జిల్లా రాజకీయ నాయకులు
వర్గం:కరీంనగర్ జిల్లా వ్యక్తులు
వర్గం:భారతీయ జనతా పార్టీ రాజకీయ నాయకులు